b'\n_START_ARTICLE_\nDuda Pujaan Dara\n_START_SECTION_\nSinopsis\n_START_PARAGRAPH_\nSi dara yang amat bercita-cita mahukan si duda. Katanya duda banyak pengalaman. Pelik-pelik sahaja impian si Ainee Marwah._NEWLINE_Lalu, Ainee Marwah (Zahira Macwilson) telah  bertemu dengan Tengku Razeen ( Kamal Adli). Si duda yang mempunyai anak satu. Dia merupakan bos di tempat kerja Ainee Marwah. Seorang lelaki yang sudah kematian isteri dan hanya mahu mencari pengganti demi anak tercinta, Tengku Rafanda._NEWLINE_Sikap Ainee Marwah yang gedik mahukan duda mana boleh ditahan-tahan lagi. Maka, dia merancang bermacam-macam cara dan helah untuk pikat si duda pujaan. Senyum sudah, langgar bahu sudah, main mata sudah, malah jatuh tergolek pun Ainee Marwah sanggup lakukan demi mahu menarik perhatian Tengku Razeen._NEWLINE_Usaha bagai nak rak, tetapi lelaki itu tetap kaku macam paku. Muka ketat pakai skru. Lagi yang buat Ainee Marwah sakit hati, Tengku Razeen boleh pula cair hati  apabila bersama dengan Dora yang Ainee Marwah gelar Doraemon!_NEWLINE_\xe2\x80\x9cBotol kicap, botol cuka. Saya ni bermimpi ke?\xe2\x80\x9d \xe2\x80\x93 Ainee Marwah_NEWLINE_\xe2\x80\x9cKain sutera, kain guni. Saya tanya betul-betul ni.\xe2\x80\x9d \xe2\x80\x93 Tengku Razeen_NEWLINE_Rasa mahu berhenti jantung Ainee Marwah apabila Tengku Razeen tiba-tiba melamarnya. Bercinta dengan Dora, tapi dia yang dilamar. Fuh! Mencabar rupa-rupanya berkahwin dengan lelaki yang bergelar duda._NEWLINE_Ikan kembung, ikan yu. I love you\xe2\x80\xa6 \xe2\x80\x93 Ainee Marwah_NEWLINE_Pengkalan Batu, Pengkalan Chepa. I love you tu apa? \xe2\x80\x93 Tengku Razeen_NEWLINE_Sakitnya hati apabila suami tidak romantik. Tetapi, Ainee Marwah tidak berputus asa. Kalau sebelum kahwin dia sudah nakal, selepas berkahwin bertambah-tambah nakal. Dia sanggup lakukan apa sahaja untuk beli hati Tengku Razeen.'